ང་ཚོ་འདིར་གང་འཚམས་ཞི་བདེའི་ངང་གནས་ཡོད།འོན་ཀྱང་འཛམ་གླིང་ས་ཕྱོགས་གཞན་ཁག་ཏུ་མི་གསོད་ཁྲག་སྦྱོར་བྱེད་བཞིན་ཡོད།མིས་མི་གསོད་པ་བསམ་ཡུལ་ལས་འདས་པ་རེད།ལྷག་པར་མི་ས་ཡ་མང་པོ་འཆི་བཞིན་ཡོད།བྱང་ཀོ་རི་ཡ་གཙོས་པའི་རྒྱལ་ཁབ་ཁག་གཅིག་གིས་ད་དུང་ཡང་ཉེན་ཚབས་ཅན་གྱི་མཚོན་ཆ་བཟོ་བཞིན་ཡོད།ཡིན་ནའང་ང་ཚོས་བྱང་ཀོ་རི་ཡ་གཅིག་པུར་སྐྱོན་བཇོད་བྱེད་རྒྱུ་མེད།དེ་བཞིན་ལྐོག་ས་རུལ་སུངས་དང་།དབུལ་ཕྱུག་གི་དཀའ་ངལ་ཡང་ཡོད།ལྡི་ལི་ལྟ་བུར་མཚོན་ན།མི་མང་པོ་ཞིག་ལ་མཐུན་རྐྱེན་གང་ལེགས་བེད་སྤྱོད་བྱེད་རྒྱུ་ཡོད་ཀྱང་རྒྱལ་ས་འདིའི་ནང་ཡོད་པའི་དབུལ་པོ་ཚོའང་འགྲོ་བ་མི་ཡིན་པ་གཅིག་གྱུར་ཡིན་སྟབས།ཚང་མར་ཐོབ་ཐང་གཅིག་མཚུངས་ཡོད།གཞི་རྩའི་འགྲོ་བ་མིའི་གཤིས་རྒྱུད་དེ་བྱམས་བརྩེའི་རང་བཞིན་ཡིན་པ་ཚན་རིག་པས་ཚོད་ལྟའི་ལམ་ནས་ར་སྤྲོད་བྱུང་ཡོད།བྱིས་པ་ཆུང་ཆུང་སྐབས་ནས་ཀྱང་གཞན་ལ་བྱམས་བརྩེ་བསྟེན་པའི་པར་རིགས་མཐོང་སྐབས་དགའ་སྣང་དང་གནོད་འཚེ་བྱས་པའི་པར་རིགས་མཐོང་སྐབས་མི་དགའ་བའི་རྣམ་འགྱུར་བཅོས་མིན་ཐོན་བཞིན་ཡོད་པ་ཚོད་ལྟའི་ལམ་ནས་ཤེས་ཡོད།ལྷག་པར་རྒྱུན་དུ་འཇིགས་སྣང་དང་དངངས་སྐྲག་སོགས་བྱས་ནས་སྡོད་མཁན་མི་དེའི་ལུས་ལ་ནད་གཞིར་གདོང་ལེན་བྱེད་མཁན་གྱི་ནུས་པ་ཞེས་པ་དེ་ཤུགས་སྐྱོ་བ་དང་།དེ་ལས་ལྡོག་སྟེ་བྱམས་བརྩེའི་ཉམས་ལེན་བྱེད་མཁན་གྱི་སེམས་ནང་ཞི་བདེ་བག་ཕེབས་ཡོད་མཁན་དེ་ཚོ་ལུས་ཀྱི་ནད་གཞི་འགོག་བྱེད་ཀྱི་རྫས་དེ་ཤུགས་ཆེ་བ་ཡོད་པ་ར་སྤྲོད་བྱུང་ཡོད་པར་བརྟེན།སེམས་ནང་གཞན་ལ་བྱམས་པ་དང་བརྩེ་བ་སོགས་ཡོད་ན་ལུས་ཀྱི་འཕྲོད་བསྟེན་ལའང་ཕན་ཐོགས་ཡོད་པ་བརྟག་དཔྱད་ཀྱི་ལམ་ནས་གསལ་རྟོགས་བྱུང་ཡོད།ང་ཚོ་ཚང་མ་མ་ལས་སྐྱེས་པ་ཤ་སྟག་ཡིན།ཡ་ང་སྙིང་རྗེ་མེད་པའི་འགོ་ཁྲིད་ཚོའང་མ་ལས་སྐྱེས་པ་རེད།མའི་བྱམས་བརྩེ་མེད་ན་ང་ཚོ་འཚོ་གནས་མི་ཐུབ་པར་བརྟེན་ང་ཚོ་ཚང་མར་མ་ལས་སྐྱེས་པའི་ཉམས་མྱོང་གཅིག་མཚུངས་ཡོད།